夜宿陽山磯將曉大雨北風甚勁俄頃行三百餘里遂抵雁翅浦
作者：陸游
朝代：宋

paragraphs: 五更顛風吹急雨，倒海翻江洗殘暑。
白浪如山潑入船，家人驚怖篙師舞。
此行十日苦滯留，我亦蘆樷厭鳴艣。
書生快意輕性命，十丈蒲帆百夫舉。
星馳電騖三百里，坡隴聮翩雜平楚。
船頭風浪聲愈厲，助以長笛撾鼉鼓。
豈惟澎湃震山嶽，直恐澒洞連后土。
起看草木盡南靡，水鳥號鳴集洲渚。
稽首龍公謝風伯，區區未禱煩神許。
應知老去負壯心，戲遣窮途出豪語。